L 144/92
BG
Официален вестник на Европейския съюз
5.6.2023 г.
(3)
Германия е на мнение, че споразумението, изложено в документа на КО, не създава задължение за причисляване на биоцидите, използвани за дезинфекция на повърхности в областта на ветеринарното здравно обслужване, изключително към продуктов тип 2.
Според нея в документа на КО е предвидена възможността биоцидите за обща дезинфекция на повърхности в областта на ветеринарното здравно обслужване да бъдат причислявани към продуктов тип 2 когато се използват едновременно в хуманни и във ветеринарни здравни заведения, без да са предназначени за употреба в хуманната медицина.
Германия е на мнение, че целта на насоките за ефикасност и на документа на КО не е да се изготви описание на продуктовия тип, тъй като такова описание е установено в приложение V към Регламент (ЕС) No 528/2012.
Поради това Германия счита, че употребата на биоцида във ветеринарното здравно обслужване е подходяща за продуктов тип 3.
(4)
Тъй като в рамките на координационната група не беше постигнато споразумение, на 24 август 2022 г. Германия отнесе нерешеното възражение за разглеждане до Комисията съгласно предвиденото в член 36, параграф 1 от Регламент (ЕС) No 528/2012.
Тя предостави на Комисията подробно изложение на въпроса, по който държавите членки не успяха да постигнат споразумение, както и причините за различията помежду им.
Изложението беше изпратено на заинтересованите държави членки и на заявителя.
(5)
В член 2, параграф 1 от Регламент (ЕС) № 528/2012 се посочва, че в приложение V се съдържа списък на типовете биоциди, които са включени в обхвата на регламента, заедно с описанието им.
(6)
В член 19, параграф 1, буква а) от Регламент (ЕС) № 528/2012 се предвижда, че едно от условията за издаване на разрешение е активните вещества, съдържащи се в биоцида, да са включени в приложение I към посочения регламент или одобрени за съответния продуктов тип и всички условия, посочени за тези активни вещества, да са изпълнени.
(7)
В приложение V към Регламент (ЕС) No 528/2012 се предвижда, че продуктов тип 2 — дезинфектанти и алгициди, които не са предназначени за пряка употреба върху хора или животни, включва продукти, използвани за дезинфекция на повърхности, материали, оборудване и мебели, които не влизат в пряк контакт с храна или фуражи; областите на използване включват, наред с другото, плувни басейни, аквариуми, бани и други води; климатични инсталации; както и стени и подове в частни, обществени и промишлени зони и други зони за упражняване на професионална дейност; продукти, използвани за дезинфекция на въздух, вода, която не е предназначена за употреба от хора или животни, химически тоалетни, отпадни води, болнични отпадъци и почва; продукти, използвани като алгициди за третиране на плувни басейни, аквариуми и други водни площи, както и за възстановителна обработка на строителни материали; продукти, които се влагат в текстил, тъкани, маски, бои и други изделия или материали за производство на третирани изделия с дезинфекциращи свойства.
Съгласно приложение V към Регламент (ЕС) No 528/2012 продуктов тип 3 — ветеринарна хигиена — включва продукти, използвани за целите на ветеринарната хигиена, като дезинфектанти, дезинфектиращи сапуни, продукти за хигиена на устната кухина или тялото, или с антимикробно действие; продукти, използвани за дезинфекция на материали и повърхности, свързани с настаняване или превоз на животни.
(8)
След внимателно проучване на цялата налична информация Комисията е съгласна със становището на Германия, че употребата на биоцида следва да бъде причислена към продуктов тип 3, описан в приложение V към Регламент (ЕС) No 528/2012, тъй като продуктът е предназначен за дезинфекция в областта на ветеринарното здравно обслужване, включително във ветеринарни здравни заведения и в операционни помещения, на повърхности, оборудване и предмети за домашни любимци.
Продуктов тип 3 включва продукти, използвани за целите на ветеринарната хигиена, като дезинфектанти, дезинфектиращи сапуни, продукти за хигиена на устната кухина или тялото, или с антимикробно действие, продукти, използвани за дезинфекция на материали и повърхности, свързани с настаняване или превоз на животни.
Поради това, тъй като биоцидът е предназначен за дезинфекция в областта на ветеринарното здравно обслужване, той следва да се счита за дезинфектант, използван за целите на ветеринарната хигиена.
(9)
Документът на КО отразява постигнатото от службите на Комисията и компетентните органи споразумение относно прилагането на Регламент (ЕС) No 528/2012 с цел хармонизиране на практиките във връзка с определянето на продуктови типове на дезинфектанти, използвани в медицината и във ветеринарното здравно обслужване.
В документа на КО се посочва, че биоцидите за дезинфекция на повърхности във ветеринарни практики или болнични заведения, свързани с извършването на медицински прегледи и хирургически операции/провеждане на лечение на животни, могат да бъдат причислени към продуктов тип 2, докато продуктите с конкретно предназначение за целите на ветеринарната хигиена (например продукти със специфични претенции за ефикасност срещу прицелен организъм, който е от значение само за ветеринарната област) следва да бъдат причислени към продуктов тип 3.
По този начин документът на КО оставя известна свобода при разпределянето на такива продукти към продуктов тип 2 или продуктов тип 3 и не изключва възможността за разпределяне на биоцида към продуктов тип 3.